સડક પર આવી. નજર સામે જ એક ખાલી ઑટો ઊભી હતી. તે તરફ બે ડગલાં ભરી અટકી. જવા દે, ભંગાર જેવી છે. એમાં નથી જવું. તરત જ એક નવા જેવી ઑટો આવતાં તેને રોકી તેમાં બેઠી. બોલી, ‘ભાઈ, ‘ખાનાખજાના’ પર લઈ લો ને !’ ખાનાખજાનામાં પ્રવેશતાં જ પોતે બે-ત્રણવાર રોહન સાથે આવી હતી તેનું સ્મરણ થયું. જયાં બેસતાં તે ટેબલ આજે પણ ખાલી હતું. ત્યાં જ બેઠી. બાજુમાં રોહન બેઠો હોય તેવો એને કંઈક આભાસ થયો. કંઈ સંભળાયું, ‘અમોલા, બોલ, શું જમીશું ? મેનુમાં જોઈ ડિસાઈડ કર.’